Jiba en Mrwebi versoek ‘spesiale verlof’Adv. Nomgcobo Jiba. Foto: GovernmentZA/Flickr Luvuyo Mfaku, woordvoerder van die NVG, het Vrydag gesê adv. Shaun Abrahams, die nasionale direkteur van openbare vervolging, het kennis geneem van die Pretoria-hooggeregshof se beslissing in hierdie verband en het besluit om, op versoek van Jiba en Mrwebi, hulle op spesiale verlof te plaas. Maroela Media het vroeër berig Jiba en Mrwebi is Donderdag van die rol van advokate geskrap nadat die algemene balieraad van Suid-Afrika ŉ aansoek in die hooggeregshof in Pretoria gebring het. Die aansoek teen Jiba en Mrwebi hou verband met hul betrokkenheid by die besluit om die korrupsie-aanklagte teen die geskorste hoof van misdaadintelligensie, Richard Mdluli, te laat vaar. Jiba en Mrwebi het ook goedkeuring gegee dat Johan Booysen, die geskorste hoof van die Valke in KwaZulu-Natal, op ŉ aanklag van rampokkery vervolg word. Jiba is die adjunk-direkteur van openbare vervolging, terwyl Mrwebi aan die hoof staan van die eenheid vir gespesialiseerde handelsmisdaad. “In hul versoek aan [Abrahams] het Jiba en Mrwebi albei bevestig dat hulle hul regspanne opdrag gegee het om aansoeke om verlof tot appèl teen die uitspraak by die appèlhof in te dien,” het Mfaku gesê. “Die nasionale direkteur van openbare vervolging het die integriteit van die NVG, die openbare vertroue in die NVG en die administrasie van die reg as ŉ geheel in ag geneem, teenoor die integriteit en reputasie van advokate Jiba en Mrwebi, hul grondwetlike reg tot gelyke beskerming en voordeel van die reg, asook hulle reg op appèl,” het hy gesê. “Die NVG wil dié twee amptenare bedank dat hulle die integriteit van die instelling sowel as hul eie gehandhaaf het.” Mfaku het gesê die NVG doen ŉ beroep op landsburgers om die prosesse wat nou volg te respekteer.